అంతఃపురం (సినిమా)

అంతఃపురం  1998లో  కృష్ణవంశీ దర్శకత్వంలో విడుదలైన తెలుగు సినిమా. ఇందులో ప్రకాష్ రాజ్, సౌందర్య, సాయికుమార్, జగపతి బాబు ముఖ్యపాత్రల్లో నటించారు. ఈ సినిమాను ఆనంది ఆర్ట్ క్రియేషన్స్ పతాకంపై పి. కిరణ్ నిర్మించాడు. 

1999 లో ఈ సినిమాను అదే పేరుతో పునర్నిర్మాణం చేశారు. 2003 లో షారుఖ్ ఖాన్, కరిష్మా కపూర్ ముఖ్య పాత్రల్లో శక్తి: ది పవర్ అనే పేరుతో పునర్నిర్మాణం చేసారు.

కథ
ఇది ముఠా కక్ష్యల నేపథ్యంలో తీసిన చిత్రం. రాయలసీమలోని ఒక ముఠా నాయకుడు నరసింహ (ప్రకాష్ రాజ్) కుటుంబానికి వేరొక కుటుంబంతో ముఠా కక్ష్యలు ఉంటాయి. ఇతని కుమారుడు శేఖర్ (సాయి కుమార్) కు ఈ గొడవలు నచ్చక కుటుంబానికి దూరంగా న్యూజిలాండ్ దేశంలో నివసిస్తుంటాడు. అక్కడే ఒక అమ్మాయి భానుమతి (సౌందర్య) ని ప్రేమ వివాహం చేసుకుంటాడు. వీరికి ఒక కుమారుడు కలిగిన తర్వాత తన తండ్రి కోరిక మేరకు తిరిగి గ్రామానికి తిరిగి వస్తాడు. ఇది ఇతని భార్యకు ఇష్టం లేకున్నా భర్త మాటకు విలువ నిచ్చి తను కూడా అక్కడికి వెళుతుంది కాని గొడవలు ఇంకా ముదిరిపోతాయి. అనుకోకుండా జరిగిన గొడవలో సాయికుమార్ ప్రత్యర్థుల చేతిలో హతమవుతాడు. అక్కడే ఉంటే తమ ప్రాణాలకు కూడా ముప్పు ఉన్నదని అతని భార్య, కుమారుడిని తీసుకొని పారిపోతుంది. ఈ క్రమంలో కథ అనేక మలుపులు తిరుగుతుంది.

నిర్మాణం

అభివృద్ధి
నాట్ విత్ మై డాటర్ అన్న 1991 నాటి అమెరికన్ చిత్రంలోని పాయింట్ ఆధారంగా తీసుకుని అంతఃపురం సినిమా కథను అభివృద్ధి చేశారు.

తారాగణం

ప్రకాష్ రాజ్
సాయి కుమార్
సౌందర్య
ఆర్. పార్థిబన్
శారద
జగపతిబాబు - అతిథి పాత్ర
చిన్నా
ఎం. ఎస్. నారాయణ
బాబు మోహన్
తెలంగాణ శకుంతల

సాంకేతికవర్గం
కథ - దర్శకత్వం - కృష్ణ వంశీ

పురస్కారాలు
అంతఃపురం సినిమాలో సౌందర్య నటనకు ఆంధ్రప్రదేశ్ ప్రభుత్వం నంది పురస్కారాన్ని ప్రకటించింది. జగపతి బాబుకు ఉత్తమ సహాయ నటుడి పురస్కారం లభించింది.

పాటలు
ఈ సినిమాకు ఇళయరాజా సంగీత దర్శకత్వం వహించాడు. అన్ని పాటలు సిరివెన్నెల సీతారామ శాస్త్రి రాశాడు. పాటలు మెలొడీ మేకర్స్ ఆడియో కంపెనీ ద్వారా విడుదల అయ్యాయి. సూరీడు పువ్వా అనే పాటకు గాను ఉత్తమ గాయనిగా ఎస్. జానకి నంది పురస్కారం అందుకుంది.
కల్యాణం కానున్నది కన్నె జానకికి - రచన: సిరివెన్నెల సీతారామశాస్త్రి - గానం: కె. ఎస్. చిత్ర
 అసలేం గుర్తుకురాదు - రచన: సిరివెన్నెల సీతారామశాస్త్రి - గానం: కె. ఎస్. చిత్ర
 సై చిందెయ్ శివమెత్తర సాంబయ్యా - రచన: సిరివెన్నెల సీతారామశాస్త్రి - గానం: శంకర్ మహాదేవన్
 సూరీడు పువ్వా జాబిల్లి గువ్వా - రచన: సిరివెన్నెల సీతారామశాస్త్రి - గానం: ఎస్. జానకి
 ఛెమక్ ఛెమక్ ఛెమకులే - రచన: సిరివెన్నెల సీతారామశాస్త్రి - గానం: నాగూర్ బాబు, స్వర్ణలత

మూలాలు

బయటి లింకులు

ఇళయరాజా సంగీతం అందించిన చిత్రాలు
ఫిల్మ్‌ఫేర్ ఉత్తమ తెలుగు సినిమాలు